Knysna-vakansiegangers gemaan om spaarsamig water te gebruikArgieffoto (Foto: RayMark, Pixabay) Knysna-munisipaliteit het ŉ dringende beroep op inwoners en vakansiegangers in die groter Knysna-gebied gedoen om water spaarsamig te gebruik. Die munisipaliteit het Dinsdag in ŉ verklaring gesê die verbruik in die week van 5 tot 12 Desember was “uiters hoog” met inwoners wat tot 14,3 megaliter per dag gebruik het, in plaas van die teiken van 8 megaliter per dag. Sedgefield se daaglikse waterverbruik is 1,9 megaliter per dag, maar inwoners het 2,48 megaliter per dag tydens die genoemde periode gebruik. Bevan Ellman, waarnemende munisipale bestuurder in Knysna, het verbruikers daaraan herinner dat waterbeperkings reeds sedert November 2011 ingestel is. “Ons sien gereeld onwettige motorwasserye wat geen agting het vir watergebruik nie. Eienaars van bote spuit ook gereeld hul bote met munisipale water af,” het hy bygevoeg. Ellman het gesê wetstoepassers is aangesê om te reageer op watervermorsing. “Geen genade sal getoon word vir enigiemand nie en oortreders sal stewige boetes opgelê word.” Hy maan inwoners om watermisbruik aan te meld op die munisipaliteit se WhatsApp-nommer 083 665 3824.